CELEX: 32011D0844
Language: ro
Date: 2011-12-14 00:00:00
Title: 2011/844/UE: Decizia de punere în aplicare a Comisiei din 14 decembrie 2011 de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Comunitate [notificată cu numărul C(2011) 9169]  Text cu relevanță pentru SEE

16.12.2011   
            
            
               RO
            
            
               Jurnalul Oficial al Uniunii Europene
            
            
               L 334/31
            
         DECIZIA DE PUNERE ÎN APLICARE A COMISIEI
   din 14 decembrie 2011
   de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Comunitate
   [notificată cu numărul C(2011) 9169]
   (Text cu relevanță pentru SEE)
   (2011/844/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare de anumite animale vii și produse în vederea realizării pieței interne (2), în special articolul 10 alineatul (4),
   având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (3), în special articolul 18,
   având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (4), în special articolul 63 alineatul (3),
   întrucât:
   
               (1)
            
            
               Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (5) prevede aplicarea anumitor măsuri de protecție în cazul apariției unui focar de gripă aviară, inclusiv stabilirea unor zone A și B ca urmare a suspectării sau confirmării unui astfel de focar. Zonele respective sunt enumerate în anexa la Decizia 2006/415/CE. Decizia în cauză trebuie aplicată până la 31 decembrie 2011.
            
         
               (2)
            
            
               În Uniune, ultima dată au apărut focare de gripă aviară înalt patogenă de subtip H5N1 la păsările de curte în România în martie 2010 și a fost detectat virusul respectiv la o pasăre sălbatică în Bulgaria în aprilie 2010. În conformitate cu informațiile disponibile, în prezent nu există niciun focar al acestei boli în Uniune. Prin urmare, este necesar să se excludă România de pe lista prevăzută în anexa la Decizia 2006/415/CE.
            
         
               (3)
            
            
               Măsurile prevăzute în Decizia 2006/415/CE s-au dovedit a fi foarte eficiente, iar publicarea în Jurnalul Oficial al Uniunii Europene a zonelor pe care autoritatea competentă le-a supus unor restricții a crescut transparența și încrederea în măsurile luate a statelor membre și a țărilor terțe care nu au fost afectate de boala respectivă.
            
         
               (4)
            
            
               În plus, focare de gripă aviară înalt patogenă de subtip H5N1 sunt încă prezente în mai multe țări terțe și continuă, prin urmare, să reprezinte o amenințare pentru sănătatea umană și animală în Uniune. Perioada de aplicare a Deciziei 2006/415/CE ar trebui, prin urmare, să fie prelungită.
            
         
               (5)
            
            
               În septembrie 2011, a început o evaluare externă a rețelei Uniunii de intervenție în situații de urgență. Evaluarea vizează evaluarea eficienței rețelei. Această evaluare trebuie finalizată până în august 2012. Rezultatele evaluării vor fi luate în considerare în cadrul unei eventuale revizuiri a măsurilor prevăzute în Decizia 2006/415/CE.
            
         
               (6)
            
            
               Prin urmare, Decizia 2006/415/CE ar trebui modificată în consecință.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Decizia 2006/415/CE se modifică după cum urmează:
   
               1.
            
            
               la articolul 12, data de „31 decembrie 2011” se înlocuiește cu data de „31 decembrie 2013”;
            
         
               2.
            
            
               în anexă, se elimină rubrica referitoare la România.
            
         Articolul 2
   Prezenta decizie se adresează statelor membre.
   
      Adoptată la Bruxelles, 14 decembrie 2011.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 146, 13.6.2003, p. 1.
   
      (4)  JO L 10, 14.1.2006, p. 16.
   
      (5)  JO L 164, 16.6.2006, p. 51.